Lukci so zaplesali na trgu

Predstavilo se je okoli 180 nastopajočih
Plesni klub Lukec že vrsto let ob koncu plesne sezone pripravi zaključno prireditev, na kateri se predstavijo njihovi plesalci, od najmlajših do najbolj izkušenih. Ponavadi je ta predstavitev v krškem kulturnem domu, letos pa so jo pripravili pred njim, na Trgu Matije Gubca.

Na poletni zaključni produkciji Plesnega kluba Lukec iz Krškega, ki se je odvijala na prostem - na Trgu Matije Gubca v Krškem in to pod naslovom »Zaplešimo na trgu«, se je staršem in drugim obiskovalcem predstavilo okoli 180 nastopajočih, od najmlajših iz plesnega vrtca, do vrhunskih plesalcev različnih plesnih zvrsti. Najprej so se na mini produkciji predstavile otroške in pionirske plesne skupine, potem pa še mladinske in članske tekmovalne skupine ter ostale rekreativne skupine. 
V pestrem naboru plesnih točk so si gledalci lahko ogledali različne plesne zvrsti - hip hop, step, jazz, orientalske plese, standardne in latinsko ameriške plese. Na koncu večurne prireditve pa se je Dušan Vodlan, športni direktor plesnega kluba Lukec zahvalil mentorjem, ki so celo sezono skrbeli za plesalce. In ti so: Romana Korber (otroške skupine), Jerneja Kmetec (otroške skupine), Patricija Štrbuncl Jalovec (hip hop), Agata Stane (hip hop), Elin Mateja Matjašič (orientalski plesi), Vanesa Krenker (jazz), Luka Vodlan (step in latinsko ameriški plesi), Uroš Jordan (hip hop), Miha Poznič (hip hop) in Sebastijan Vodlan (step). 
Dobro obiskano prireditev, na kateri so uživali tako nastopajoči kot obiskovalci, so plesalci zaključili na najlepši možen način - s skupno plesno točko La la la. Plesna prireditev je požela veliko pohval in zagotovo bo »Zaplešimo na trgu« postala tradicionalna poletna zaključna produkcija Plesnega kluba Lukec tudi v bodoče.

